Բալլադ ծխեցված վագոնի մասին

«Բալլադ ծխեցված վագոնի մասին», Ալեքսանդր Կոչետկովի բանաստեղծությունը, որի ամենաճանաչված արտահայտությունն է «с любимыми не расставайтесь» (): Հայտնի է դարձել «Ճակատագրի հեգնանք, կամ բաղնիքդ անուշ» ֆիլմում հնչելուց հետո։ 2015 թվականին «Ռուսկի ռեպորտյոր» հանդեսի անցկացրած սոցիոլոգիական հետազոտության արդյունքում երգի տեքստը 51-րդ տեղն Է զբաղեցրել Ռուսաստանում ամենահայտնի հարյուր բանաստեղծական տողերում։ Հետազոտությունում ներառված են եղել ռուսական և համաշխարհային դասականներ։

Ստեղծման պատմություն 

«Բալլադ...»-ը գրվել է պատահական փրկությունից ստացած տպավորության տակ. 1932 թվականի հոկտեմբերին կնոջից՝ Նինա Գրիգորևնա Պրոզրիտելևայից բաժանվելը 3 օրով հետաձգելու համար Կոչետկովը հանձնել է Սոչի-Մոսկվա գնացքի տոմսը, որն աղետի Էր ենթարկվել։ 1932 թվականի հոկտեմբերի 16-ին Մոսկվայի Լյուբլինո կայարանում տեղի է ունեցել Սոչիի № 2 արագընթաց գնացքի վթարը։ Մահացել է 36 մարդ, տուժել 51 մարդ։ Դատարանի որոշմամբ վթարի մեղավոր են ճանաչվել կայանի պետը (գնդակահարվել է), կայարանի հերթապահը (ստացել է 8 տարի), պահակը (դատապարտվել է 6 տարվա ազատազրկման), ազդանշանորդը (դատապարտվել է 1 տարվա ազատազրկման)։ Այդ գնացքով Կոչետկովի ժամանման մասին տեղյակ ընկերները նրան մահացած են համարել և ցնցվել, երբ նա երեք օր անց հայտնվել է Մոսկվայում։ Մոսկվայից Նինա Գրիգորևնայի կողմից ստացված առաջին նամակում այդ բանաստեղծությունն էր։

Դեռ Հայրենական մեծ պատերազմի ժամանակ «Բալլադ ծխեցված վագոնի մասին» արտագրում էին ձեռքերից ու նամակներ ուղարկում։ Բանաստեղծությունը լայն տարածում է գտել «Կռասնի ֆլոտ» թերթի թղթակից, Սևաստոպոլի պաշտպանության մասնակից գրող Լեոնիդ Սոլովյովի (Հոջա Նասրեդինի մասին գրքի հեղինակ) շնորհիվ։ 1942 թվականի ձմռանը նա Տաշքենդում ծանոթացել է Կոչետկովի հետ, նրանից լսել «Բալլադը...» և բանաստեղծությունը գրել նոթատետրում։

Բայց բանաստեղծությունը հրատարակվել է միայն 1966 թվականին «Պոեզիայի օր» ալմանախի 298-րդ էջում՝ Լև Օզերովի կարճ նախաբանով։

Զուգահեռներ 
Գրականագետ Իլյա Կուկուլինի կարծիքով՝ «Բալլադը» կարող էր օրինակ ծառայել Կոնստանտին Սիմոնովի համար, որը պատերազմի ժամանակ գրել էր «Սպասիր ինձ» բանաստեղծությունը։

Մշակույթում 
 Բանաստեղծությունն Անդրեյ Մյագկովի և Վալենտինա Տալիզինայի կատարմամբ հնչել է 1975 թվականին նկարահանված «Ճակատագրի հեգնանք, կամ բաղնիքդ անուշ» ֆիլմում։
 «Բալլադ...»-ի ամենահայտնի տողով կոչվել է Ալեքսանդր Վոլոդինի պիեսը, որի հիման վրա նկարահանվել է համանուն ֆիլմը։
 2016 թվականին Մաքսիմ Ֆադեևը գրել է բանաստեղծության երաժշտությունը և Նարգիզ Զակիրովայի հետ համատեղ ձայնագրել «С любимыми не расставайтесь» երգը։
 Դոնսկոե գերեզմանատանը գտնվող Կոչետկովի տապանաքարի վրա գրված է «Բալլադ...»-ից քառյակ։

Ծանոթագրություններ 

Բալլադներ